רנדאל קולו מואני

רנדאל קולו מואני (בצרפתית: Randal Kolo Muani; נולד ב-5 בדצמבר 1998 בבונדי שבצרפת) הוא כדורגלן צרפתי המשחק בעמדת החלוץ בקבוצת פריז סן ז'רמן מהליגת העל הצרפתית ובנבחרת צרפת.

קריירת מועדונים 
קולו מואני גדל במחלקות הנוער של וילפינט FC, טרמבלה FC, טורסי ונאנט. בשנת 2016 החל לשחק בקבוצת המילואים של נאנט. ב-30 בנובמבר 2018 ערך את הופעת הבכורה שלו בקבוצה הראשונה של המועדון, בהפסד 0–3 לסנט אטיין במסגרת המחזור ה-15 בליגת העל הצרפתית לעונת 2018/2019.

ב-22 באוגוסט 2019 הושאל קולו מואני למשך עונה אחת לבולון מהליגה הצרפתית השלישית. הוא ערך 14 הופעות ליגה במהלך תקופת ההשאלה, בהן הבקיע שלושה שערים.

לקראת עונת 2020/2021 חזר קולו מואני לנאנט. ב-18 באוקטובר 2020 הבקיע את שער הבכורה שלו במועדון, בניצחון 1–3 על ברסט במסגרת המחזור השביעי בליגה. בסך הכל ערך קולו מואני 79 הופעות ליגה במדי המועדון, בהן הבקיע 21 שערים.

ב-4 במרץ 2022, לקראת תום חוזהו בנאנט, חתם קולו מואני על חוזה לחמש עונות באיינטרכט פרנקפורט מהבונדסליגה החל מעונת 2022/2023. ב-1 באוגוסט ערך את הופעת הבכורה שלו במועדון, בניצחון 0–4 על פ.צ. מגדבורג במסגרת הסיבוב הראשון של הגביע הגרמני. ב-5 באוגוסט ערך את הופעת הבכורה שלו בליגה, בהפסד 1–6 לבאיירן מינכן במסגרת המחזור הראשון לעונת 2022/2023. במשחק זה הבקיע את שער הבכורה שלו במועדון. ב-7 בספטמבר ערך את הופעת הבכורה שלו בליגת האלופות, בהפסד 0–3 לספורטינג ליסבון במסגרת שלב הבתים לעונת 2022/2023. ב-1 בנובמבר קולו מואני כבש את שער הניצחון מול אותה ספורטינג ליסבון במחזור האחרון של ליגת האלופות, דבר אשר סייע לקבוצתו להעפיל לשמינית הגמר.

ב-1 בספטמבר 2023 חתם רשמית קולו מואני לחמש שנים בפריז סן-ז'רמן תמורת סכום העברה של כ-75 מיליון אירו, לא כולל בונוסים (90 מיליון סה"כ).

ב-24 בספטמבר 2023 הבקיע את שערו הבכורה בליג 1 מול קבוצת אולימפיק מרסיי.

קריירה בינלאומית 
קולו מואני היה חלק מסגל נבחרת צרפת בטורניר הכדורגל באולימפיאדת טוקיו בשנת 2021, וערך שלוש הופעות בטורניר.

ב-22 בספטמבר 2022 ערך קולו מואני את הופעת הבכורה שלו בנבחרת צרפת, בניצחון 2-0 על נבחרת אוסטריה במסגרת ליגת האומות 2022/2023.

נכלל בסגל נבחרת צרפת לטורניר מונדיאל 2022 לאחר פציעתו של כריסטופר אנקונקו. ב-14 בדצמבר 2022 הבקיע את שער הבכורה שלו בנבחרת, בניצחון 2-0 על נבחרת מרוקו במסגרת שלב חצי הגמר של הטורניר, 44 שניות לאחר שנכנס כמחליף.

תארים 
נאנט
 הגביע הצרפתי (1): 2021/2022

קישורים חיצוניים

הערות שוליים 

כדורגלנים צרפתים
חלוצי כדורגל צרפתים
כדורגלני נאנט
כדורגלני בולון
כדורגלני איינטרכט פרנקפורט
כדורגלני פריז סן-ז'רמן
ספורטאים צרפתים בגרמניה
כדורגלנים צרפתים באולימפיאדת טוקיו (2020)
כדורגלני מונדיאל 2022
צרפתים שנולדו ב-1998